Jakab, Július, poslanec NR SR (2024-01-26):
Ďakujem pekne. A naozaj som si to vyrobil tu (k rečníckemu pultu pristúpil poslanec Pročko a položil rečníkovi na pult nejaký predmet), ďakujem pekne. A teda je to, je to webová stránka, na ktorú keď prídete, tak presne hovorí, že kvôli čomu je vyrobená. Kvôli tomu, že ľudia nemajú čítať do podrob... nemajú čas čítať zákon a presne bod po bode rozoberať, aká sadzba sa mení a v akom čase, a taktiež aj možno ten celkový obraz som pridal na túto stránku, že koho z tých známych osobností, o ktorých ľudia počúvali posledné mesiace a roky, sa to môže dotknúť. Preto tam nájdete odlink aj na 40 odsúdených, aj na viac ako stovku obvinených, ktorých sa zmena tohto Trestného zákona dotkne a môže dotknúť a ktorým môže byť zastavené stíhanie alebo môžu byť tresty zľahčené. A keď si otvoríte stránku, tak je tam rozdelená na tri podstránky, ktorých sa zmena Trestného zákona číta, teda týka, a je rozdelená na majetok, hospodárstvo a korupciu. Keď si kliknete na majetok, tak vidíte presne všetky jednotlivé paragrafy, od § 212 krádež, 213 sprenevera, 214 nevyplatenie mzdy a odstupného, 215 neoprávnené užívanie cudzej veci, 216 neoprávnené používanie cudzieho motorového vozidla, 218 neoprávnený zásah do práva k domu, bytu, k nebytovému priestoru, 219 neoprávnené vyrobenie a používanie platobného prostriedku, § 221 podvod, 222 úverový podvod, 223 poisťovací podvod, 224 kapitálový podvod, 225 subvenčný podvod a tak ďalej. Môžte si otvoriť každý jeden paragraf a nájdete tam jednotlivý odsek, ako sa mení rozsah danej škody spôsobenej a ako sa mení sadzba, či zostala pôvodná, alebo sa znižuje a keď sa znižuje, je tam napísaná pôvodná, napríklad § 212 krádež ods. 2, kde sa zvyšuje úroveň na 35-tisíc eur a znižuje sa trestná sadzba zo šesť mesiacov až tri roky na novú, nula až dva roky. A takto môžte ísť bod po bode, pozerať si každý jeden bod. To som hovoril len o majetku. Môžte ísť na úsek hospodárstva, § 250 zneužitie účasti na hospodárskej súťaži, § 251 neoprávnené podnikanie, 251a neoprávnené zamestnávanie, nekalá likvidácia, ďalší paragraf manipulácia s trhom, poškodzovanie spotrebiteľa, nekalé obchodné praktiky voči spotrebiteľovi, výroba a držba falšovateľného náčinia, ohrozovanie obehu peňazí, falšovanie peňazí. Máte tam všetko, každý jeden paragraf, ktorého sa táto zmena týka, je vypísaný, je vypísaná, ako sa mení trestná sadzba a ako sa mení aj rozsah tejto škody. A takisto to máte aj pri poslednom bode, ktorým je korupcia, § 328 prijímanie úplatku, ako sa menia sadzby, ako klesajú z päť rokov na nula až štyri, že keď ste mali dostať tri roky, po novom môžte dostať nulu. Všetky tieto sadzby, jednotlivé paragrafy sú vypísané. Nepriama korupcia, športová korupcia, prijatie a poskytnutie nenáležitej výhody, podplácanie, § 332, rozkliknite a pozrite, ako sa menia sadzby, ako klesajú z desiatich rokov na tri roky, ako klesajú z ôsmich rokov na dva roky. Viac ako tristo zmien v Trestnom zákone, sme si dali tú námahu a týmto ďakujem aj tímu mojich spolupracovníkov, asistentov, každý jeden paragraf, bod po bode, ako sa znižuje trestná sadzba. Ľudia, pozrite si to, pozrite sa, ako, čo sa ide diať, pozrite sa na jednotlivé trestné skutky, ktoré sa vám môžu stať, ktoré sa vás bytostne týkajú, poistné podvody, podvody s vašimi bytmi a s vašimi nehnuteľnosťami! Čo sa po novom tým podvodníkom stane? Ako im znížia sadzby, že namiesto basy už do basy nepôjdu? A keď vás stretnú na ulici, tak sa vám budú smiať do tváre. Ficoveamnestie.sk, podrobný zoznam všetkých jednotlivých paragrafov Trestného zákona, ktoré sa menia. Nielenže sa ruší Úrad špeciálnej prokuratúry, ale aj sa menia jednotlivé sadzby, ktoré budú mať dosah na obyčajných ľudí na Slovensku a na to, že sa im bude škodiť. Ďakujem veľmi pekne. (Potlesk.)